Butrintjärvi

Butrintjärvi (alb. Liqeni i Butrintit) on laguunimainen järvi Joonianmeren rannikolla Albanian eteläosassa. Sen pinta-ala on 16,3 neliökilometriä ja suurin syvyys 21,4 metriä. Butrintjärvi on alkuperältään tektoninen painauma, mutta hydrologisesti se on tyypillinen suolavetinen rannikkolaguuni. Sen itä- ja länsirannat ovat jyrkät ja syvät, kun taas pohjois- ja etelärannat ovat matalat. Lounaisrannalla sijaitsevat muinaisen Buthrotonin eli Butrintin kaupungin rauniot. Järven eteläosassa sijaitsevasta Kalasalahdesta alkaa Butrintin eli Vivarin kanava, jonka kautta järvi on yhteydessä Joonianmereen. Bistritsa- ja Kalasajoet laskivat aiemmin Butrintjärveen, mutta sen jälkeen kun Vurgin tasanko otettiin maatalouskäyttöön, ne laskevat Joonianmereen Çukan kanavan kautta. Järven vesimäärä on 0,21 kuutiokilometriä. Happirikkaan pintavesikerroksen alla on hapeton rikkivetypitoinen pohjakerros, joka on lähes eliötön. Veden suolapitoisuus on 15–36 grammaa litrassa. Järvessä elää meribassin, kelttikalojen ja ankeriaiden kaltaisia merikaloja, joita kalastetaan. Siellä harjoitetaan myös simpukanviljelyä. Lähteet